कांग्रेस नेता बेरी बोले- दोनों जालंधर नहीं पहुंचे, चरण कौर ने कहा- हमारा प्रोग्राम ही नहीं था
Jalandhar Justice Singer Sidhu Moosewala Parents Balkaur Singh Charan Kaur Punjab CM Bhagwant Maan  Police preventing people  meeting dispersing crowd Latest News पंजाब के जालंधर में लोकसभा उपचुनाव के बीच पंजाबी सिंगर सिद्धू मूसेवाला के माता-पिता इंसाफ यात्रा निकाल रहे हैं।
पंजाब में जालंधर कांग्रेस के नेता राजिंदर बेरी ने मशहूर पंजाबी सिंगर सिद्धू मूसेवाला के माता-पिता को पुलिस की ओर से हाउस अरेस्ट किए जाने की आशंका जताकर खलबली मचा दी। जालंधर कांग्रेस के प्रधान राजिंदर बेरी की ओर से कहा गया कि मूसेवाला के पिता बलकौर सिंह का आज जालंधर में पार्षद शैरी चड्ढा के दफ्तर में कार्यक्रम था लेकिन वह नहीं आए। काफी कोशिशों के बावजूद उनसे संपर्क भी नहीं हो पाया। उसी समय उन्हें कहीं से पता चला कि शायद दोनों को हाउस अरेस्ट कर लिया गया है।
दूसरी ओर सिदधू मूसे्वाला के पिता बलकौर सिंह और मां चरण कौर रविवार सुबह से ही अपने घर पर रहे। वह मानसा जिले के मूसेवाला गांव स्थित अपनी कोठी पर हैं। कांग्रेस की ओर से जताई गई हाउस अरेस्ट की आशंका के बारे में जब चरण कौर से बात की गई तो उन्होंने दोटूक कहा कि उनका आज कहीं पर जाने का कोई कार्यक्रम ही नहीं था। जालंधर में कांग्रेसियों ने जो कुछ कहा, वह गलत था।
मूसेवाला के चाचा चमकौर सिंह ने भी कहा कि बलकौर सिंह और चरण कौर को नजरबंद किए जाने से जुड़ी बातों में कोई सच्चाई नहीं है। दोनों अपने घर में हैं।
इससे पहले रविवार शाम को जालंधर में मीडिया से जुड़े लोगों के एक ग्रुप में यह मैसेज डाला गया कि सिद्धू मूसेवाला के माता-पिता सोमवार दोपहर डेढ़ बजे जालंधर में भगवान वाल्मीकि चौक और पार्षद शेरी चड्‌ढा के दफ्तर आएंगे।
गैंगस्टर लॉरेंस ने करवाई थी हत्या 
गैंगस्टर लॉरेंस के गुर्गों ने मई 2022 में सिद्धू मूसेवाला की हत्या कर दी थी। बलकौर सिंह और चरण कौर अपने बेटे के हत्यारों को पकड़ने के लिए कई दिनों से जालंधर लोकसभा हलके के अलग-अलग एरिया में इंसाफ यात्रा निकाल रहे हैं। मूसेवाला की हत्या को इसी महीने 29 मई को एक साल पूरा हो रहा है।
दो दिन पहले भी भीड़ को पुलिस ने भगा दिया 
अपनी इंसाफ यात्रा के दौरान मूसेवाला के माता-पिता जालंधर लोकसभा क्षेत्र में जहां जा रहे हैं, वहां मूसेवाला के फैंस जमा हो जाते हैं। दो दिन पहले जालंधर शहर में दोनों से मिलने के लिए रामामंडी फ्लाईओवर के नीचे खासी भीड़ जुट गई। पुलिस ने अनाउंसमेंट कर लोगों को वहां से जाने के लिए कहा और जब भीड़ नहीं हटी तो बलपूर्वक उसे तितर-बितर कर दिया गया।
पुलिस की इस कार्रवाई का एक वीडियो भी सामने आया है। जिसमें लोगों ने मौके पर मौजूद पुलिसवालों से सवाल किए तो वह सिर्फ इतना कहते नजर आए कि उन्हें अधिकारियों के आदेश हैं। पुलिस का कहना था कि मूसेवाला के माता-पिता के पास भीड़ जुटाने की परमिशन नहीं थी।
जारी रहेगी इंसाफ के लिए जंग 
इससे पहले जालंधर लोकसभा क्षेत्र में कई दिनों से इंसाफ यात्रा निकाल रहे मूसेवाला के पिता बलकौर सिंह और मां चरण कौर कहते रहे हैं कि पंजाबी कमजोर नहीं है। अपने हक की लड़ाई लड़ना जानते हैं। उन्होंने अपने बेटे के लिए इंसाफ की लड़ाई छेड़ी है। वह तब तक चुप नहीं बैठेंगे जब तक कि उन्हें इंसाफ नहीं मिल जाता है।
संदीप अंबिया, चावला, गुरजंट का क्या कसूर था?
बलकौर सिंह ने कहा कि पंजाब में कानून व्यवस्था का पूरी तरह से दिवाला निकल चुका है। पंजाब के नौजवानों को पकड़-पकड़ कर डिब्रूगढ़ भेजा जा रहा है। जबकि जेलों में बैठे गैंगस्टरों को इंटरनेट से लेकर तमाम सुविधाएं मुहैया करवाई जा रही हैं। रोज गैंगस्टर जेलों से अपनी वीडियो-फोटो सोशल मीडिया पर वायरल कर रहे हैं।
मूसेवाला के माता-पिता ने कहा कि पंजाब में जो भी व्यक्ति मेहनत से 4 पैसे कमाकर खड़ा होने की कोशिश करता है, उसके पीछे फिरौती मांगने वाले पड़ जाते हैं। तरनतारन के गुरजंट ने सारा जिंदगी ढाबा चलाया। मेहनत कर पैसे जोड़े और कपड़े का कारोबार शुरू किया तो फिरौती वाले पीछे पड़ गए। पैसे नहीं देने पर सरेआम हत्या कर दी। नकोदर में टिम्मी चावला ने मेहनत कर बिजनेस खड़ा किया। गाड़ी के लिए वीआईपी नंबर लिया तो फिरौती वाले उसके पीछे पड़ गए। उसे भी पैसे न देने पर मौत के घाट उतार दिया। कबड्डी में इंटरनेशनल लेवल पर नाम कमाने वाले संदीप नंगल अंबिया को सरेआम विदेश में बैठे लोगों ने गैंगस्टरों से मरवा दिया।
ये खबर भी पढ़ें:- 
जालंधर उपचुनाव में 'मूसेवाला की एंट्री':माता-पिता बोले- बेटे को मारने वाले आसपास घूमते रहे, पता नहीं चला; सरकार को सब पता था 
जालंधर लोकसभा उपचुनाव में शुक्रवार को पंजाबी सिंगर 'सिद्धू मूसेवाला की एंट्री' हो गई। मूसेवाला के लिए इंसाफ यात्रा शुरू की गई। उनके माता और पिता बलकौर सिंह बड़ा पिंड (फिल्लौर) और रुड़का कलां से जस्टिस फॉर सिद्धू मूसेवाला मार्च निकालने के लिए पहुंचे (पढ़ें पूरी खबर)